2002/91/EY: Neuvoston päätös, tehty 28 päivänä tammikuuta 2002, Puolan liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä



Virallinen lehti nro L 044 , 14/02/2002 s. 0072 - 0081



Neuvoston päätös, tehty 28 päivänä tammikuuta 2002, Puolan liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä (2002/91/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon Euroopan unionin jäsenyyttä hakeneille valtioille osana liittymistä edeltävää strategiaa annettavasta avusta ja erityisesti liittymiskumppanuusjärjestelmän perustamisesta 16 päivänä maaliskuuta 1998 annetun neuvoston asetuksen (EY) N:o 622/98(1) ja erityisesti sen 2 artiklan, ottaa huomioon komission ehdotuksen, sekä katsoo seuraavaa: (1) Luxemburgissa kokoontunut Eurooppa-neuvosto totesi, että liittymistä valmisteleva kumppanuus on uusi väline ja vahvistetun liittymistä valmistelevan strategian tärkein osa. (2) Asetuksessa (EY) N:o 622/98 säädetään, että neuvosto päättää komission ehdotuksesta määräenemmistöllä kutakin liittymistä valmistelevaa kumppanuutta koskevista periaatteista, ensisijaisista tavoitteista, välitavoitteista ja edellytyksistä sellaisina kuin ne esitetään kullekin ehdokasmaalle sekä niitä koskevista myöhemmistä merkittävistä mukautuksista. (3) Yhteisön tuen saamisen edellytyksenä on olennaisten edellytysten täyttäminen ja erityisesti Eurooppa-sopimuksiin sisältyvien sitoumusten noudattaminen ja edistyminen Kööpenhaminassa vahvistettujen arviointiperusteiden täyttämisessä. Jos olennainen edellytys jää täyttymättä, neuvosto voi komission ehdotuksesta määräenemmistöllä toteuttaa asiaankuuluvia toimenpiteitä minkä tahansa liittymistä valmistelevan tuen osalta. (4) Luxemburgissa kokoontunut Eurooppa-neuvosto päätti, että liittymistä valmistelevan kumppanuuden toteuttamista ja edistymistä yhteisön säännöstön omaksumisessa tarkastellaan Eurooppa-sopimuksella perustetuissa elimissä. (5) Komission vuoden 2001 määräaikaiskertomuksessa esitettiin puolueeton arvio Puolan liittymisvalmisteluista ja yksilöitiin valmistelujen jatkamista varten ensisijaisia alueita. (6) Jäsenyyden valmistelemiseksi Puolan olisi jatkettava yhteisön säännöstön käyttöönottoa koskevan kansallisen ohjelmansa ajantasaistamista. Tässä ohjelmassa olisi esitettävä aikataulu liittymistä valmistelevaan kumppanuuteen sisältyvien ensisijaisten tavoitteiden ja välitavoitteiden saavuttamiselle. (7) Puolan on tarpeen huolehtia, että sillä on liittymistä valmistelevien yhteisön varojen ohjelmointiin, koordinointiin, hallinnointiin, valvontaan ja arviointiin tarvittavat oikeudelliset ja hallinnolliset rakenteet, ON PÄÄTTÄNYT SEURAAVAA: 1 artikla Asetuksen (EY) N:o 622/98 2 artiklan mukaisesti Puolan liittymistä valmistelevaan kumppanuuteen sisältyvät periaatteet, ensisijaiset tavoitteet, välitavoitteet ja edellytykset esitetään tämän päätöksen liitteessä, joka on erottamaton osa päätöstä. 2 artikla Liittymistä valmistelevan kumppanuuden toteuttamista valvotaan Eurooppa-sopimuksella perustetuissa elimissä ja asianomaisissa neuvoston elimissä, joille komissio raportoi säännöllisesti. 3 artikla Tämä päätös tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tehty Brysselissä 28 päivänä tammikuuta 2002. Neuvoston puolesta J. Piqué i Camps Puheenjohtaja (1) EYVL L 85, 20.3.1998, s. 1. LIITE 1. Johdanto Luxemburgissa vuoden 1997 joulukuussa kokoontunut Eurooppa-neuvosto päätti, että liittymistä valmisteleva kumppanuus on olennainen osa vahvistettua liittymistä valmistelevaa strategiaa, ja se luo yhtenäisen kehyksen kaikille ehdokasmaille suunnatuille tukimuodoille. Tällä tavoin yhteisö kohdistaa tukensa kunkin ehdokasmaan erityistarpeisiin tukeakseen niitä ratkaisemaan liittymisvalmisteluissa ilmenevät erityisongelmat. Puolan ensimmäisestä liittymiskumppanuudesta päätettiin maaliskuussa 1998. Asetuksen (EY) N:o 622/98 (2 artikla) mukaisesti liittymiskumppanuus saatettiin ajan tasalle ensimmäisen kerran joulukuussa 1999, ottaen huomioon Puolassa tapahtunut edistyminen. Tämä tarkistus puolestaan perustuu komission ehdotukseen, jonka pohjana on käytetty komission Puolan kanssa käymiä keskusteluja ja Puolan edistymisestä liittymisvalmisteluissa laadittua vuoden 2001 määräaikaiskertomusta. 2. Tavoitteet Liittymistä valmistelevan kumppanuuden tarkoituksena on luoda yhteinen kehys uusille lisätoimia edellyttäville ensisijaisille aloille, jotka mainitaan komission vuoden 2001 määräaikaiskertomuksessa Puolan edistymisestä Euroopan unioniin liittymisen valmisteluissa. Lisäksi kehykseen on tarkoitus sisällyttää näiden ensisijaisten tavoitteiden täytäntöönpanon avustamiseksi Puolalle myönnettävät varat sekä kyseiseen tukeen liittyvät edellytykset. Liittymistä valmisteleva kumppanuus on perustana useille politiikan välineille, joita käytetään ehdokasmaiden auttamiseksi niiden valmistautuessa jäsenyyteen. Näihin välineisiin kuuluvat muuan muassa Puolan laatima yhteisön säännöstön käyttöönottoa koskeva ajantasaistettu kansallinen ohjelma, liittymistä valmisteleva julkisen talouden seurantamenettely, liittymistä valmisteleva talousohjelma ja järjestäytyneen rikollisuuden torjuntaa koskeva liittymistä valmisteleva sopimus. Tällaisia välineitä ovat lisäksi kansalliset kehittämissuunnitelmat, maaseudun kehittämissuunnitelmat, sosiaalisen integroitumisen eurooppalaisen strategian mukainen kansallinen työllisyysstrategia sekä alakohtaiset suunnitelmat, joita tarvitaan rakennerahastoihin osallistumiseen unioniin liittymisen jälkeen ja liittymistä edeltävän rakennepolitiikan välineen (ISPA) ja maatalouden ja maaseudun kehittämisen erityisen liittymisohjelman (SAPARD) täytäntöönpanoon ennen unioniin liittymistä. Kukin näistä välineistä on luonteeltaan erilainen, ja niitä valmistellaan ja toteutetaan erityisiä menettelyjä noudattaen, ja niihin saatetaan yhdistää liittymistä valmistelevaa tukea. Ne eivät ole erottamaton osa tätä kumppanuutta, mutta niiden ensisijaiset tavoitteet ovat kumppanuuden mukaisia. 3. Periaatteet Kullekin ehdokasvaltiolle määritetyt keskeisimmät ensisijaiset tavoitteet liittyvät valtioiden kykyyn täyttää Kööpenhaminassa vahvistetut arviointiperusteet, joiden mukaan jäsenyys edellyttää, että: - ehdokasvaltioissa on vakaat instituutiot, jotka takaavat demokratian, oikeusvaltioperiaatteen, ihmisoikeuksien sekä vähemmistöjen kunnioittamisen ja suojelemisen; - ehdokasvaltioissa on toimiva markkinatalous, ja se pystyy selviytymään kilpailun ja markkinavoimien paineista unionissa; - ehdokasvaltio pystyy suoriutumaan jäsenyyden mukanaan tuomista velvoitteista, mukaan luettuna poliittisen unionin sekä talous- ja rahaliiton tavoitteiden noudattaminen. Madridissa vuonna 1995 kokoontunut Eurooppa-neuvosto korosti tarvetta mukauttaa ehdokasvaltioiden hallintorakenteet, jotta voidaan turvata yhteisön poliitikkojen moitteeton toiminta laajentumisen jälkeen. Luxemburgissa vuonna 1997 kokoontunut Eurooppa-neuvosto tähdensi, että yhteisön säännöstön saattaminen osaksi kansallista lainsäädäntöä on välttämätöntä, mutta yksinään riittämätöntä. On tarpeen varmistaa, että sitä todella sovelletaan. Feirassa vuonna 2000 ja Göteborgissa vuonna 2001 kokoontuneet Eurooppa-neuvostot korostivat, että on ensisijaisen tärkeää, että ehdokasmaat kykenevät panemaan täytäntöön ja soveltamaan yhteisön säännöstöä ja, että niiden on tämän vuoksi pyrittävä lujittamaan ja uudistamaan hallintoaan ja oikeuslaitostaan. 4. Ensisijaiset tavoitteet ja välivaiheen tavoitteet Komission määräaikaiskertomuksissa on korostettu, että saavutetusta edistymisestä huolimatta on edelleen paljon toimia, jotka ehdokasvaltioiden on vielä toteutettava tietyillä aloilla valmistautuessaan liittymään unioniin. Tämä tilanne edellyttää tavoitteiden ja välitavoitteiden määrittelemistä, ja niihin kuhunkin on liityttävä asianomaisten maiden kanssa yhdessä asetetut selkeät päämäärät. Näiden tavoitteiden saavuttamisesta riippuu Puolalle myönnettävän tuen määrä sekä sen kanssa käynnissä olevissa neuvotteluissa edistyminen. Tarkistetussa liittymiskumppanuudessa luetellut ensisijaiset tavoitteet on määritelty ottaen huomioon Puolan realistiset mahdollisuudet saavuttaa tavoitteet tai edistyä niiden toteuttamisessa huomattavasti seuraavien kahden vuoden aikana (vuosina 2002 ja 2003). Tässä luettelossa on määritelty erikseen tavoitteet, jotka edellyttävät erityisen kiireellisiä toimia. Vuoden 2001 määräaikaiskertomuksessa arvioidaan ehdokasmaiden edistymistä vuoden 1999 liittymistä valmistelevassa kumppanuudessa vahvistettujen ensisijaisten tavoitteiden saavuttamisessa. Tätä arviointia on käytetty määriteltäessä tämänhetkisen kumppanuuden ensisijaiset tavoitteet. Puola on toimittanut kesäkuussa 2001 ajan tasalle saatetun version yhteisön säännöstön käyttöönottoa koskevasta kansallisesta ohjelmastaan. Ohjelmassa vahvistetaan aikataulu vuoden 1999 liittymistä valmistelevassa kumppanuudessa määriteltyjen ensisijaisten tavoitteiden ja välitavoitteiden toteuttamiselle sekä tarvittavat hallinnolliset rakenteet ja varojen määrä. Liittymistä valmistelevassa kumppanuudessa yksilöidään Puolan liittymisvalmistelujen ensisijaiset alat. Puolan on kuitenkin pyrittävä ratkaisemaan kaikki vuoden 2001 määräaikaiskertomuksessa yksilöidyt ongelmat. Lisäksi on tärkeää, että Puola täyttää sitoumuksensa, jotka koskevat lainsäädännön lähentämistä ja yhteisön säännöstön täytäntöönpanoa Eurooppa-sopimuksen ja jäsenyysneuvottelujen yhteydessä tehtyjen sitoumusten mukaisesti. On syytä muistaa, että yhteisön säännöstön saattaminen osaksi kansallista lainsäädäntöä ei yksinään riitä. On myös tarpeen varmistaa, että sitä sovelletaan tosiasiassa samalla tavoin kuin unionissa. Yhteisön säännöstön uskottava ja tehokas täytäntöönpano ja soveltamisen valvonta on välttämätöntä kaikilla jäljempänä mainituilla aloilla. Komission vuoden 2001 määräaikaiskertomuksen analyysin perusteella Puolalle on määritetty jäljempänä esitetyt ensisijaiset tavoitteet ja välitavoitteet. Nämä ensisijaiset tavoitteet esitetään samassa järjestyksessä kuin määräaikaiskertomuksessa(1). Poliittiset arviointiperusteet Demokratia ja oikeusvaltioperiaate - Oikeuslaitoksen toimintaa on parannettava palvelukseen ottamisen, koulutuksen sekä logistisen ja toimistotehtäviin liittyvän tuen parantamistoimenpiteillä, oikeudellisten palvelujen saatavuutta on parannettava, immuniteetin astetta on tarkasteltava uudelleen kansainvälisten sääntöjen mukaisesti, ja tuomareille on asetettava kansalliset koulutusvaatimukset. - Virkamieslain täytäntöönpanoa on jatkettava kiinnittäen asianmukaista huomiota palkkaukseen ja koulutukseen ja luotava pysyvä koulutusvalmius valtion viranhaltijoille erityisesti yhteisön säännöstöön liittyvien asioiden osalta. - Laaja-alainen korruption torjuntapolitiikka on pantava täytäntöön. Taloudelliset arviointiperusteet - Kansantalouden ja talousarvion vakaus on säilytettävä julkisen talouden kestävyyden varmistamiseksi keskipitkällä aikavälillä. - Markkinatalouden ja terveen talouspolitiikan hallinnon institutionaalista kehystä on kehitettävä edelleen (erityisesti julkisten menojen hallintoon ja julkisen talouden hallinnon edelleen hajauttamiseen liittyvissä asioissa). - Puolan taloudellisen kilpailukyvyn parantamista sekä ammatillisten taitojen parantamista erityisesti maaseudulla ja itäisillä raja-alueilla on jatkettava erityisesti pienten ja keskisuurten yritysten ja niiden henkilöstön kehittämistoimenpiteillä. - Rakenneuudistuksia on edistettävä, mukaan luettuina työmarkkinoiden toimivuuden parantaminen ja valtionyritysten yksityistämisen jatkaminen erityisesti energia-alalla ja jäljellä olevien valtion omistamien rahoituslaitosten osalta. - Teräsalan rakenneuudistusta on jatkettava (erityisesti toteuttamalla toimenpiteitä osana laajaa alakohtaista elinkelpoisuuden palauttamisohjelmaa, mukaan luettuna valtiontukien valvonta ja asianmukainen kapasiteetin supistaminen), ja hiilialan rakenneuudistus on saatettava päätökseen. - Puolan rautateiden rakenteet on uudistettava pyrkien kestävään rahoitukseen. - Maaomaisuutta koskevien markkinoiden toimivuutta on edelleen parannettava, ja omaisuusrekisterin kehittäminen on saatettava päätökseen. Edellytykset täyttää jäsenyyden velvoitteet Tavaroiden vapaa liikkuvuus - Erityisen kiireelliset toimet: Johdettu oikeus lääkealalla on hyväksyttävä ja pantava täytäntöön. - Uuden lähestymistavan mukaisten direktiivien ja niihin liittyvien hyväksyttyjen eurooppalaisten standardien saattamista osaksi kansallista lainsäädäntöä on jatkettava. - Jäljellä oleva standardointia koskeva lainsäädäntö on hyväksyttävä ja pantava täytäntöön. - Markkinoille saattamista edeltävän hyväksymisjärjestelmän poistamisen kanssa on samanaikaisesti jatkettava yhteisön elintarvikealan lainsäädännön saattamista osaksi kansallista lainsäädäntöä ja sen täytäntöönpanoa, elintarvikevalvonnan hallinnon rationalisointia ja vahvistamista samoin kuin tarkastajien ja elintarvikealan toimijoiden koulutusta. - Perinteinen alakohtainen yhteisön lainsäädäntö on saatettava osaksi kansallista lainsäädäntöä, ja sen täytäntöönpanoa on jatkettava erityisesti lääkinnällisten laitteiden, kemikaalien ja moottoriajoneuvojen aloilla. - Hyvin toimiva markkinavalvontajärjestelmä on perustettava, ja sen kaikkien alojen täytäntöönpanorakenteet on turvattava. - Jäljellä olevien muiden kuin tariffeihin perustuvien markkinoille pääsyn esteiden poistamisohjelma on hyväksyttävä ja pantava täytäntöön. - Julkisia hankintoja koskeva kansallinen suosimislauseke on poistettava vuoden 2002 loppuun mennessä ottamalla Puolassa käyttöön hankintamenettelyt, joihin kaikki yhteisön yritykset pääsevät osallistumaan. Julkisten hankintojen tietojärjestelmä (SIMAP) on otettava käyttöön. - Puolan lainsäädännön analyyttistä arviointia on jatkettava yhdenmukaistamattomilla aloilla sen varmistamiseksi, että se on yhteisön perustamissopimuksen 28, 29 ja 30 artiklan mukainen, ja hallinnolliset järjestelyt on saatettava päätökseen kyseisellä alalla tulevaisuudessa harjoitettavaa valvontaa varten. Henkilöiden vapaa liikkuvuus - Sosiaaliturvajärjestelmien yhteensovittamisen hallintorakenteita on vahvistettava. - Ammatillisen pätevyyden ja tutkintotodistusten vastavuoroisen tunnustamisen yhdenmukaistaminen on saatettava päätökseen, ja tarvittavat hallintorakenteet on otettava käyttöön. - Ennen lainsäädännön yhdenmukaistamista hankitun ammattipätevyyden osalta Puolan olisi ensisijaisesti pyrittävä varmistamaan, että kaikki sen ammatinharjoittajat täyttävät Puolan unioniin liittymisestä alkaen direktiiveissä asetetut vaatimukset. Palvelujen tarjoamisen vapaus - Erityisen kiireelliset toimet: Seuranta- ja sääntelyelimiä on kehitettävä erityisesti rahoituspalveluja varten. Pääomien vapaa liikkuvuus - Erityisen kiireelliset toimet: Ulkomaisia suoria sijoituksia rajoittavaa alakohtaista lainsäädäntöä on muutettava, ja jäljellä olevat rajoitukset on poistettava. - Valvonta- ja sääntelyelimiä on vahvistettava, myös rahoitusalan tietoyksikköä. - On saatettava päätökseen lainsäädännön yhdenmukaistaminen rahanpesun torjunnasta annetun toisen direktiivin kanssa. - Lyhytaikaiset pääomanliikkeet on vapautettava asteittain. - Rahanpesunvastaisen toimintaryhmän antamien suositusten täytäntöönpano on varmistettava. Yhtiöoikeus - Erityisen kiireelliset toimet: Tekijänoikeuslaki ja lähioikeuksien lait sekä niiden muutokset on pantava täytäntöön. - Erityisen kiireelliset toimet: Teollis- ja tekijänoikeuksien täytäntöönpanon ajantasaistamista on jatkettava hallinnollisella ja oikeudenkäytön tasolla, laittoman valmistamisen ja väärentämisen torjuntatoimia on lisättävä ja täytäntöönpanon valvontaelinten, myös tuomareiden ja syyttäjien, koulutusta on tehostettava sekä varmistettava täytäntöönpanon valvontaelinten toiminnan parempi yhteensovittaminen. - Tarpeelliset toimenpiteet on toteutettava teollisoikeuksien suojan yhtäläisen tason varmistamiseksi lääkkeiden osalta. Kilpailupolitiikka - Erityisen kiireelliset toimet: Avoimuutta ja tiedonsaantia on parannettava erityisesti valtiontukia koskevan tiedon osalta luotettavan lainvalvontajärjestelmän varmistamiseksi. - Erikoistalousalueilla voimassa olevien tukien yhdenmukaistamisohjelma on hyväksyttävä ja pantava täytäntöön. - Herkille aloille, erityisesti autoteollisuuteen ja terästeollisuuteen myönnetty valtiontuki on analysoitava perusteellisesti ja yhdenmukaistettava yhteisön säännöstön velvoitteiden mukaiseksi. - Kilpailuviranomaisia sekä valtiontukia käsitteleviä viranomaisia ja menettelyjä on vahvistettava, ja toiminnan yhteensovittaminen sekä koulutus on varmistettava kaikilla tasoilla. - Kilpailua ja valtiontukia koskevien sääntöjen soveltamisen valvonta on varmistettava. Sääntöjen tuntemusta kaikkien markkinatoimia harjoittavien ja tuen myöntäjien keskuudessa on lisättävä. Tuomareiden koulutusta on tehostettava kilpailua ja valtiontukia koskevilla erityisaloilla. Maatalous - Erityisen kiireelliset toimet: Maataloushallinnon toimintakykyä on parannettava, ja yhteisen maatalouspolitiikan hallintomekanismien täytäntöönpanoon ja käytännön soveltamiseen, erityisesti yhdennetyn hallinto- ja valvontajärjestelmän, maksajaviraston ja maitokiintiöiden hallinnointijärjestelmän perustamiseen tarvittavat valmistelut on saatettava päätökseen; myös eläinlääkintä- ja kasvinsuojelualaa sekä elintarvikkeiden turvallisuutta koskevan lainsäädännön voimaansaattamista ja täytäntöönpanoa koskevat valmistelut on saatettava päätökseen. - Yhteisön rahoittamien maaseudun kehittämisohjelmien suunnitteluun, täytäntöönpanoon, hallinnointiin, seurantaan, valvontaan ja arviointiin tarvittavia hallintorakenteita on vahvistettava. - Erityisen kiireelliset toimet: Eläinlääkintää koskeva lainsäädäntö ja elintarvikkeiden turvallisuutta koskevat standardit on yhdenmukaistettava ja pantava täytäntöön. - Valvontajärjestelyjä on parannettava erityisesti tulevilla ulkorajoilla, ja eläinlääkintä- sekä kasvinsuojeluhallintoon liittyvän raja-asemia koskevan laajan kehittämisohjelman täytäntöönpanoa on jatkettava. Eläinten tunnistamista ja rekisteröintiä koskeva järjestelmä on saatava valmiiksi. Kansalliset koelaboratorio- ja taudinmäärityssuunnitelmat, erityisesti kansallinen vertailulaboratorio, on toteutettava ja varmistettava tartuntojen seurantaa sekä yhteisön eläinlääkintälainsäädäntöä koskeva riittävä koulutus kaikilla tasoilla. - On saatettava päätökseen tarttuvaa spongiformista enkefalopatiaa, kasvipassia, jäämien enimmäismääriä ja eläinten ruokintaa koskevan lainsäännön saattaminen osaksi kansallista lainsäädäntöä ja varmistettava sen voimaansaattaminen ja täytäntöönpano, mukaan lukien eläintautien, erityisesti tarttuvan spongiformisen enkefalopatian, testaaminen yhteisön säännöstön mukaisesti. - Elintarvikealan jalostuslaitosten nykyaikaistamista on jatkettava niin, että ne voivat noudattaa yhteisön elintarvikkeiden turvallisuutta koskevia standardeja ja lainsäädäntöä. Elintarvikehygieniaa, valvontajärjestelmää ja eläinjätteiden käsittelyä koskevat ohjelmat on pantava täytäntöön, lypsylehmätilat ja jäämien käsittelyä sekä zoonoosin valvontaa koskevat ohjelmat on nykyaikaistettava. Kalastus - Puolan on saatettava päätökseen keskus- ja aluehallinnon tasoilla sellaisten asianmukaisten hallintorakenteiden ja välineiden perustaminen, joilla voidaan varmistaa yhteisen kalastuspolitiikan täytäntöönpano, mukaan luettuina varojen hallinnointi, kalastustoiminnan tarkastus ja valvonta, markkinapolitiikka, kalatalouden ohjauksen rahoitusvälineellä yhteisrahoitetut rakenneohjelmat, kalastusalusrekisteri ja kalastuslaivaston kapasiteetin hallinnointiohjelma käytettävissä olevien kalavarojen mukaisesti. Liikennepolitiikka - Lainsäädännön yhdenmukaistamista ja hallinnon toimintakyvyn vahvistamista on jatkettava tieliikenteen osalta (erityisesti ammattiin pääsyn, teknisten ja turvastandardien, vetoakselipainon ja koon osalta) sekä meriliikenteen osalta (erityisesti alusten ilmoitusjärjestelmien, meriliikenteen turvastandardien ja luokitteluvaatimusten osalta); lentoliikenteessä tarvittavien hallintorakenteiden yhdenmukaistamista ja perustamista on jatkettava (erityisesti ilmailuturvallisuuden ja ilmaliikenteen hallinnon osalta). - Lainsäädännön yhdenmukaistamista ja rakenneuudistusta rautatieliikenteen alalla on jatkettava rautateitä koskevan tarkistetun yhteisön säännöstön täytäntöönpanoa varten, ja erityistä huomiota on kiinnitettävä riippumattoman hallinto- ja sääntelyelimen perustamiseen infrastruktuurin alalla. - Lainsäädännön yhdenmukaistamista on jatkettava viimeaikainen kehitys huomioon ottaen ja meriturvallisuuden hallinnollista toimintakykyä on vahvistettava (erityisesti alusten ilmoitusjärjestelmien, meriliikenteen turvastandardien ja luokitteluvaatimusten osalta) Puolan laivastolle kuuluvien lippuvaltion tehtävien hoidon parantamiseksi. Verotus - Lainsäädännön yhdenmukaistaminen on varmistettava kiinnittäen erityistä huomiota arvonlisäveron ja valmisteverotullien määriin, mukaan lukien siirtymäkauden arvonlisäverojärjestelmä. - Yhteisöstä tulevaa tuontia syrjivät tullit on poistettava. - On varmistettava, että yritysverotusta koskevien menettelysääntöjen periaatteita noudatetaan uusissa verotukseen liittyvissä toimenpiteissä ja voimassa olevissa laeissa. - Kansallinen strategia veronkannon tehostamiseksi on pantava täytäntöön ja hallinnon toimintakykyä vahvistettava, mukaan luettuina valvonta- ja täytäntöönpanomenettelyt ja hallinnollinen yhteistyö sekä keskinäinen avunanto. - On saatettava voimaan valmisteveron alaisia tuotteita koskevasta yleisestä järjestelmästä sekä näiden tuotteiden hallussapidosta, liikkumisesta ja valvonnasta annettu direktiivi. - Erityisen kiireellisiä toimia edellyttää: Tietotekniikkajärjestelmiä on kehitettävä niin, että sähköinen tiedonvälitys on mahdollista yhteisön ja sen jäsenvaltioiden kanssa. Talous- ja rahaliitto - Puolan keskuspankin riippumattomuutta on vahvistettava. Tilastointi - Tilastojen laatua ja kattavuutta on parannettava edelleen, ja on varmistettava riittävien voimavarojen saatavuus tilastointiin liittyvien toimintavalmiuksien edelleen vahvistamiseksi myös paikallistasolla. - Maataloustilastojen ja tilastointijärjestelmien mukauttamista ja yhdenmukaistamista on jatkettava. Sosiaalipolitiikka ja työllisyys - Yhteisön lainsäädännön yhdenmukaistaminen on saatettava päätökseen, ja sen asianmukainen täytäntöönpano on varmistettava työlain, miesten ja naisten tasa-arvoisen kohtelun sekä työterveydenhuollon ja työsuojelun aloilla. On vahvistettava niihin liittyviä hallinto- ja täytäntöönpanorakenteita, mukaan luettuina työsuojelutarkastukset. Syrjinnän vastainen lainsäädäntö on hyväksyttävä ja laadittava aikataulu sen täytäntöönpanoa varten. - Tarttuvien tautien kansallinen seuranta- ja valvontajärjestelmä sekä terveydenhuollon seuranta ja tiedotus on yhdenmukaistettava yhteisön vastaavien järjestelmien kanssa. - Työmarkkinaosapuolten toimintavalmiuksien kehittämisen tukemista on jatkettava, jotta ne voivat tulevaisuudessa osallistua yhteisön työllisyys- ja sosiaalipolitiikan laadintaan ja täytäntöönpanoon, mukaan luettuna Euroopan sosiaalirahasto, erityisesti työmarkkinaosapuolten riippumattoman vuoropuhelun avulla. - On laadittava kansallinen strategia, mukaan luettuna tietojen keruujärjestelmä, myöhempää sosiaalisen integroitumisen eurooppalaiseen strategiaan osallistumista varten. Energia - Energian sisämarkkinoihin valmistautumista on jatkettava (sähkö- ja kaasudirektiivien yhdenmukaistaminen on saatettava päätökseen, mukaan luettuina hintojen vääristymien poistaminen ja sääntelymekanismin vahvistaminen). - Öljyvarastoja koskevien vaatimusten yhdenmukaistamista on jatkettava syrjimättömällä ja avoimella tavalla ja edistettävä todellisten 90 päiväksi riittävien varastojen kasvattamisen varmistamista, mukaan luettuina tarvittavat investoinnit. - Energiatehokkuutta on parannettava ja uusiutuvien energialähteiden käyttöä nopeutettava sekä tämän alan asiaankuuluvia toimielimiä vahvistettava. - Ydinturvallisuutta laajentumisen yhteydessä käsittelevään neuvoston kertomukseen sisältyvät suositukset on toteutettava ottaen asianmukaisesti huomioon kertomuksessa asetetut ensisijaiset tavoitteet. Televiestintä ja tietotekniikka - Erityisen kiireellisiä toimia edellyttää: Lainsäädännön yhdenmukaistaminen yhteisön säännöstön kanssa on saatettava päätökseen sekä varmistettava sen avoin ja tosiasiallinen täytäntöönpano. - Televiestinnän kansallista sääntelyviranomaista on vahvistettava. Kulttuuri ja audiovisuaalialan politiikka - Lainsäädännön yhdenmukaistaminen on saatettava päätökseen sekä jatkettava itsenäisen television ja radion sääntelyviranomaisen valmiuksien vahvistamista. Aluepolitiikka ja rakennepoliittisten välineiden yhteensovittaminen - On laadittava kansallinen kehittämissuunnitelma ja määriteltävä lopullisen suunnitelman toteuttamisrakenteet. - Rakennerahastojen ja koheesiorahaston täytäntöönpanosta vastuussa olevat elimet, erityisesti hallinto- ja maksuviranomaiset, on määriteltävä ja vastuualueet on selkeästi määriteltävä. - Toiminnan tehokas yhteensovittaminen ministeriöiden välillä on varmistettava ja selkeytettävä aluepoliittisia kysymyksiä koskevat vastuualueet. - Vaaditut rakennerahastojen seuranta- ja arviointijärjestelmät on perustettava erityisesti ennakkoarviointia ja asiaankuuluvien tilastotietojen ja muuttujien, mukaan luettuina paikalliset, ennakkoarviointiin tarkoitetut tilastot, kokoamista ja käsittelyä varten. - Talousarviojärjestelmää on parannettava rakennerahastojen standardien mukaiseksi, on perustettava rahoitusvalvontajärjestelyt rakennerahastojen hallinnointia varten, samoin on perustettava tulevat hallinto- ja maksuviranomaiset sekä palkattava asianmukainen henkilöstö rakennerahastojen hallinnointiin. - Rakennerahastoista ja koheesiorahastosta myönnettävään tukeen oikeutettujen hankkeiden teknistä valmistelua on kehitettävä (hankkeiden valmisteluprosessi). Ympäristö - Yhteisön lainsäädännön saattaminen osaksi kansallista lainsäädäntöä on saatettava päätökseen painottaen erityisesti veden laatua (hyväksymällä vesilain ja siihen liittyvät ministeriöiden asetukset) ja teollisuuden päästöjä. - Yhteisön lainsäädännön saattamista osaksi kansallista lainsäädäntöä on jatkettava erityisesti ilman laadun osalta (mukaan luettuna seurantaverkon parantaminen), jätehuollon osalta (jätehuoltoa koskevan direktiivin ja vaarallisia jätteitä koskevan direktiivin täysimääräisellä täytäntöönpanolla, laatimalla jätehuoltosuunnitelmat sekä parantamalla kierrätys- ja lajittelujärjestelmää), veden laadun osalta (korostamalla erityisesti asukasvastineluvultaan yli 100000 asukkaan taajamien yhdyskuntajätevesien käsittelyä, laatimalla vaarallisten aineiden päästöjä koskeva kartoitus, panemalla täysimääräisesti täytäntöön juomavettä, pintaveden laatua ja maataloudesta peräisin olevien nitraattien aiheuttamaa vesien pilaantumista koskevat direktiivit) ja teollisuuden saastepäästöjen osalta (mukaan luettuna yhdistelmälupien myöntäminen ympäristön pilaantumisen ehkäisemisen ja vähentämisen yhtenäistämiseksi annetun IPPC-direktiivin mukaisesti). - Hallinnollisten, seurantaan ja täytäntöönpanoon liittyvien valmiuksien vahvistamista on jatkettava kansallisella, alue- ja paikallistasolla korostaen erityisesti lupakäytäntöä, suunnittelua ja institutionaalisten rakenteiden perustamista direktiivien täytäntöönpanoa varten kemiallisten aineiden (myös akkreditoidut laboratoriot) sekä luonnonsuojelun alalla. - Ympäristönsuojelua koskevien vaatimusten liittämistä kaikkien muiden alakohtaisten politiikkojen määrittelyyn ja täytäntöönpanoon on jatkettava kestävän kehityksen edistämiseksi. Kuluttajansuoja ja terveyden suojelu - Lainsäädännön yhdenmukaistamista on jatkettava, markkinavalvontaa ja täytäntöönpanon valvontaa on vahvistettava myös kuluttajajärjestöjä vahvistamalla ja lisäämällä kuluttajille tarkoitettua tiedotusta. Yhteistyö oikeus- ja sisäasioissa - Schengenin toimintasuunnitelman asianmukainen täytäntöönpano on varmistettava. - Tulevaa Schengenin tietojärjestelmään osallistumisen valmistelua on jatkettava kehittämällä kansallisia tietokantoja ja rekistereitä. - Ponnisteluja rajanylityspaikkojen samoin kuin vihreän ja sinisen rajan sekä erityisesti unionin tulevan ulkorajan ylityspaikkojen välineistön ja henkilöstön tason parantamiseksi on jatkettava, on myönnettävä riittävästi valtion talousarvioon sisältyviä varoja ja hallinnollisia resursseja sekä on saatettava päätökseen yhdenmukaistaminen yhteisen viisumipolitiikan kanssa. - Kansallisten ja unionin lainvalvontaviranomaisten täydellinen yhteistyö on varmistettava antamalla tarpeellista hallinnollista ja logistista tukea, tietosuojaa koskevien menettelyjen yhdenmukaistaminen on varmistettava, raja-alueiden valvonta on yhdenmukaistettava, ja yksinomaan siviilien johtamat koordinoidut rikollisuuden torjuntayksiköt on varmistettava. - Järjestäytyneen rikollisuuden torjuntastrategia (ehkäisystä syytetoimiin) on hyväksyttävä ja pantava täytäntöön, laitonta ihmiskauppaa on vastustettava, kansallinen huumeidentorjuntastrategia on hyväksyttävä ja pantava täytäntöön, mukaan luettuna kansallisen huumetietokeskuksen perustaminen Euroopan huumausaineiden ja niiden väärinkäytön seurantakeskuksen kanssa tehtävää yhteistyötä varten, ja rahanpesuun sekä talousrikollisuuteen on puututtava tehokkaasti. - Poliisitoimen sisäistä yhteistyötä ja sen yhteistyötä muiden lainvalvontaviranomaisten ja oikeuslaitoksen kanssa on parannettava erityisesti järjestäytyneen rikollisuuden torjunnan vahvistamiseksi ja päällekkäisten tutkimusten poistamiseksi. - Tarpeelliset toimenpiteet on toteutettava sen varmistamiseksi, että yhteisön välineiden täytäntöönpano toteutuu siviiliasioita koskevan oikeudellisen yhteistyön alalla. - Tarvittavat toimenpiteet on toteutettava yhteisön taloudellisten etujen suojaamista koskevan yleissopimuksen ja sen liitteenä olevien pöytäkirjojen kanssa suoritettavan yhdenmukaistamisen päätökseen saattamiseksi. Tulliliitto - Erityisen kiireelliset toimet: Tullia koskeva toimintastrategia sekä erityisesti Puolan tullihallinnon tietotekniikkastrategia on pantava täysimääräisesti täytäntöön aikataulun mukaisesti. Tietotekniikkajärjestelmiä on kehitettävä niin, että yhteisön ja Puolan välinen tietokoneavusteinen tietojen vaihto on mahdollista. - Integroitua rajavalvontaa on vahvistettava - mukaan luettuna yhteistyö kansallisten kumppaniyksiköiden ja naapurimaiden kanssa integroitujen yhteistyömenettelyjen perustamiseksi. - Yhtenäistetty tariffi ja tullihallinnon uudistusstrategia on pantava täytäntöön myös aluetasolla. - Tullikoodeksin yhdenmukainen soveltaminen koko maassa on varmistettava. - Yksinkertaistettujen menettelyjen yhdenmukaistaminen on saatettava päätökseen ja Puolan tullin hallinnollista sekä toimintavalmiutta on vahvistettava (erityisesti rajavalvonnan ja muiden lainvalvontaviranomaisten kanssa tehtävän työn yhteensovittamisen osalta). - On jatkettava toimia tullipetosten torjumiseksi. Ulkosuhteet - On toteutettava tarvittavat toimenpiteet sen varmistamiseksi, että kaikki yhteisön säännöstön kanssa mahdollisesti ristiriidassa olevat kansainväliset sopimukset, myös kahdenväliset investointisopimukset, neuvotellaan uudestaan tai irtisanotaan siihen mennessä, kun Puola liittyy unioniin. Varainhoidon valvonta - Erityisen kiireelliset toimet: Julkisten varojen hoidon sisäisiä tarkastuksia koskevan politiikan suunnitelma ja siihen liittyvä johdetun oikeuden valmistelu kansallisella ja aluetasolla on saatettava päätökseen, varainhoidon ja sen valvonnan menetelmien yhteensovittamista ja yhdenmukaistamista samoin kuin koko valtionhallinnon varainhoidon sisäistä tarkastusta varten on perustettava keskusyksikkö ja varoja käyttäviin elimiin on perustettava sisäiset tarkastus- ja valvontayksiköt. - Sisäisten tarkastajien toiminnan riippumattomuus on saatava aikaan sekä keskus- että hajautetuilla tasoilla. Julkisten varojen sisäisiä valvontatoimia on vahvistettava kaikilla tasoilla lisäämällä hallinnon toimintakykyä. - Hallinnollisen vastuun käsitettä ja käytäntöä on vahvistettava. - Korkeimman tarkastuskamarin toiminta on yhdenmukaistettava yhteisön standardien mukaiseksi. - Petostentorjuntayksikköä on vahvistettava. - Puolan on jatkettava ponnisteluja liittymistä valmistelevan yhteisön rahoituksen asianmukaisen käytön, valvonnan, seurannan ja arvioinnin varmistamiseksi, sillä tämä on keskeinen osoitin Puolan kyvystä panna täytäntöön varainhoidon valvontaa koskeva yhteisön lainsäädäntö. 5. Ohjelmasuunnittelu Vuosille 2000-2006 Puolalle myönnettävä taloudellinen tuki käsittää Phare-toimien lisäksi liittymistä valmistelevan SAPARD-välineen avulla annettavan maatalouden ja maaseudun kehittämisen liittymistä valmistelevien toimenpiteiden tuen (neuvoston asetus (EY) N:o 1268/99, EYVL L 161, 26.6.1999, s. 87), sekä rakennepolitiikan ISPA-välineen, jossa asetetaan liittymistä edeltävänä aikana etusijalle koheesiorahaston kaltaiset toimenpiteet, avulla annettavan tuen ympäristön ja liikenteen alojen infrastruktuurihankkeille (neuvoston asetus (EY) N:o 1267/99, EYVL L 161, 26.6.1999, s. 73). Näiden kansallisten rahoitusosuuksien turvin Puola voi myös rahoittaa osittain osallistumisensa yhteisön ohjelmiin kuten tutkimuksen ja teknologisen kehittämisen puiteohjelmaan sekä yleissivistävään koulutukseen ja pk-yrityksiin liittyviin ohjelmiin. Puola saa lisäksi rahoitusta suoraan yhteisön säännöstöön liittyvistä monikansallisista ja horisontaalisista ohjelmista. Ehdokasmaiden osallistumista yhteisrahoitukseen edellytetään järjestelmällisesti kaikissa investointihankkeissa. Komissio on vuodesta 1998 toiminut yhteistyössä Euroopan investointipankin (EIP) ja kansainvälisten rahoituslaitosten, erityisesti Euroopan jälleenrakennus- ja kehityspankin (EBRD) ja Maailmanpankin kanssa liittymistä valmisteleviin ensisijaisiin tavoitteisiin liittyvien hankkeiden yhteisrahoituksen helpottamiseksi. 6. Ehdollisuus Kolmen liittymistä valmistelevan välineen - Phare-ohjelman sekä ISPA- ja SAPARD-välineiden - kautta hankkeiden rahoittamiseen myönnettävän yhteisön tuen edellytyksenä on, että Puola noudattaa Eurooppa-sopimuksen mukaisia sitoumuksiaan, jatkaa toimia Kööpenhaminassa vahvistettujen edellytysten täyttämiseksi ja edistyy ennen kaikkea tässä tarkistetussa liittymistä valmistelevassa kumppanuudessa määriteltyjen ensisijaisten tavoitteiden täytäntöönpanossa. Näiden yleisten edellytysten noudattamatta jättäminen saattaa johtaa neuvoston päätökseen rahoitusavun keskeyttämisestä asetuksen (EY) N:o 622/98 4 artiklan nojalla. 7. Seuranta Liittymistä valmistelevan kumppanuuden täytäntöönpanoa valvotaan Eurooppa-sopimuksen yhteydessä. Kuten Luxemburgissa kokoontunut Eurooppa-neuvosto korosti, on tärkeää, että yhteisön säännöstön käyttöönoton ja täytäntöönpanon tarkastelua jatketaan Eurooppa-sopimuksen elimissä. Liittymistä valmistelevan kumppanuuden osa-alueita käsitellään kustakin osa-alueesta vastaavassa alakomiteassa. Assosiaatiokomitea käsittelee ensisijaisiin tavoitteisiin ja välitavoitteisiin liittyvää yleistä kehitystä, edistymistä ja ongelmia sekä alakomiteoiden sille käsiteltäviksi toimittamia erityisiä kysymyksiä. Phare-ohjelman hallintokomitea huolehtii siitä, että kaikkien kolmen liittymistä valmistelevan välineen - Phare-ohjelman sekä ISPA- ja SAPARD-välineiden - yhteydessä tehdyt rahoituspäätökset ovat yhteensopivia sekä keskenään että liittymistä valmistelevien kumppanuuksien kanssa, kuten yhteensovittamista koskevassa asetuksessa (neuvoston asetus (EY) N:o 1266/99, EYVL L 161, 26.6.1999, s. 68) säädetään. Liittymistä valmistelevaa kumppanuutta muutetaan tarvittaessa jatkossakin asetuksen (EY) N:o 622/98 2 artiklan mukaisesti. (1) Esittämisessä noudatetaan määräaikaiskertomuksissa vuodesta 2000 noudatettua järjestystä.